送贈王平甫
作者：王令
朝代：宋

paragraphs: 士學何漫漫，近習忘遠紹。
文章多自名，誰出得髙調。
子才希世珍，拔俗起孤峭。
如解萬里駿，不以覊縻要。
篇章綴清新，霞電絢天彯。
夜歸借之讀，掩紙疑有耀。
洗手脱世塵，飛身就遐眺。
舌骨誰謂朽，死魄如可召。
縮手不願學，神巧謝人妙。
余材生何偏，日月費吟嘯。
收奇欲身名，攬古願獨弔。
平生勇前爭，未始卻自料。
一日接大敵，說舌忽忘挑。
如秋九磨鏡，迫我以醜照。
貪觀朝日明，退失兩目瞭。
願假斧斤惠，刻形近天肖。
寄聲誠甚勤，獻璞定逢笑。